## ΦΥΛΛΟ ΕΡΓΑΣΙΑΣ Α/ΟΜΑΔΑ Α

**Οι πένητες στη Βυζαντινή Αυτοκρατορία τη μέση βυζαντινή περίοδο**

Στο παρακάτω απόσπασμα ένας φτωχός αγρότης, που χάνει το ζευγάρι βόδια που είχε, βρίσκεται σε αδιέξοδο.

**Πηγή 2.1**

Κάποιου φτωχού γεωργού, ενώ όργωνε το χωράφι του, έπεσε ξαφνικά κάτω το βόδι του και ψόφησε. Μην μπορώντας να υποφέρει την απώλεια, άρχισε να λυπάται και να κλαίει και θρηνώντας με πόνο έλεγε προς το Θεό: Κύριε τίποτα άλλο ποτέ μου δεν είχα παρά μόνο αυτό το ζευγάρι και μου το στέρησες και αυτό· πώς θα θρέψω τη γυναίκα μου και τα εννιά μικρά παιδιά μου; πώς θα πληρώσω τους φόρους στο βασιλιά; πώς θα ξεπληρώσω τα χρέη μου; Συ, βέβαια, Κύριε, ξέρεις ότι το βόδι το χρώσταγα και αυτό· δεν ξέρω τι να κάνω πια. Θα εγκαταλείψω το σπίτι μου και θα φύγω σε χώρα μακρινή, πριν το μάθουν οι δανειστές μου και πέσουν πάνω μου σαν τα άγρια θηρία.

*Βίος Αγίου Φιλαρέτου του Ελεήμονος*, 824-822

Το παρακάτω απόσπασμα, το οποίο προέρχεται από ένα κείμενο του βυζαντινού αυτοκράτορα Λέοντα ΣΤ΄ του Σοφού (886-912) για τον βυζαντινό στρατό, αναφέρεται στους αγρότες-στρατιώτες, στον τρόπο που επιλέγονταν και στις υποχρεώσεις που είχαν.

**Πηγή 2.2**

Διατάζουμε […] να επιλέγεις τους άρχοντες και τους στρατιώτες σου […] αφού πρώτα τους δοκιμάσεις ότι είναι ικανοί για τις ανάγκες του πολέμου. Να τους επιλέγεις από όλους τους άντρες του θέματος, όχι παιδιά και γέρους, αλλά [άντρες] ανδρείους, δυναμικούς, θαρραλέους, δυνατούς, καλοβαλμένους, που θα μπορούν μόνοι τους να εξοπλιστούν πλήρως και να ασχολούνται στο στρατόπεδο […], ενώ έχουν άλλα άτομα να καλλιεργούν τη γη τους. […] Επιθυμούμε ο στρατιώτης μας να καταβάλει μόνο φόρους και να είναι απαλλαγμένος από κάθε άλλη υποχρέωση.

Λέοντας Στ΄ ο Σοφός, *Τακτικά*, 904-912

Το παρακάτω απόσπασμα προέρχεται από μία *Νεαρά*, δηλαδή νόμο, του βυζαντινού αυτοκράτορα Ρωμανού Α΄ Λεκαπηνού (920-944).

**Πηγή 2.3**

Η εξουσία τέτοιων ισχυρών προσώπων αύξησε υπερβολικά τη μεγάλη ταλαιπωρία των φτωχών, διότι με το πλήθος των οικόσιτων υπηρετών τους, των μίσθαρνων [που κάνουν κάτι παραβλέποντας τις ηθικές συνέπειες της πράξης τους] οργάνων τους και των άλλων παρατρεχάμενων και ακολούθων τους προκάλεσαν βίαιες επιθέσεις, διώξεις, αγγαρείες, άλλες θλίψεις και στενοχώριες και προξένησαν μεγάλη καταστροφή στο κοινό συμφέρον […]. Αλλά η ύπαρξη πολλών μικροϊδιοκτητών προσφέρει μεγάλα οφέλη στο κράτος, καθώς αυτοί πληρώνουν φόρους και παρέχουν στρατιωτικές υπηρεσίες στο κράτος. Τα οφέλη αυτά θα εκλείψουν, αν μειωθεί ο αριθμός των μικροκτηματιών. Όσοι λοιπόν είναι επιφορτισμένοι με τη δημόσια ασφάλεια πρέπει να απαλλαγούν από τους ταραξίες, να απομακρύνουν τα ενοχλητικά στοιχεία και να διασφαλίσουν τη δημόσια σωτηρία.

*Νεαρά* του βυζαντινού αυτοκράτορα Ρωμανού Α΄ Λεκαπηνού, 934

Στο παρακάτω απόσπασμα μια σύγχρονη ιστορικός κάνει λόγο για τους πένητες στο βυζαντινό κράτος.

**Πηγή 2.4**

Με τα δεδομένα της νομοθεσίας του 10ου αιώνα, στους πένητες μπορεί να ανήκουν τόσο οι αγρότες που παρέχουν κάποια υπηρεσία στο κράτος (π.χ. οι στρατιώτες), όσο και οι απλοί φορολογούμενοι αγρότες. Οι πηγές δίνουν έμφαση στην αστάθεια των συνθηκών που οδηγούσαν στην κοινωνική τους υποβάθμιση. Η συσσώρευση των φόρων, η μειωμένη απόδοση της γης, η απώλεια των καματηρών ζώων, μία καταστροφική επιδρομή εχθρών ή ακραία φυσικά φαινόμενα, όπως ο χειμώνας του 927/8, μπορούσαν να οδηγήσουν τους πένητες στην απόλυτη πτωχεία. Η είσοδος αυτών των νεόπτωχων στην υπηρεσία ισχυρών προσώπων –στην περίπτωση των στρατιωτών στην υπηρεσία των ανωτέρων τους–, η ευκαιριακή μισθωτή εργασία ή ακόμα και η επαιτεία ήταν συχνός τρόπος αντίδρασης. Ο βασικός προβληματισμός της νομοθεσίας του 10ου αιώνα όμως είναι διαφορετικός. Σύμφωνα με τα κείμενα, οι δυνατοί αποτελούσαν πόλο έλξης για τους πένητες, κάτι που είχε όχι μόνο οικονομικές, αλλά και πολιτικές επιπτώσεις. Η προοδευτική αντικατάσταση του οικονομικού συστήματος της μικρής ιδιοκτησίας από αυτό της μεγάλης ιδιοκτησίας, όπου ο ιδιοκτήτης προσφέροντας «προστασία», «συνδρομή», «εὐεργεσία», αύξανε το δικό του υποστηρικτικό (πελατειακό) δίκτυο έθετε στην πραγματικότητα μία πολιτική πρόκληση στην κεντρική εξουσία.

Έφη Ράγια, *Οι πένητες και η κοινωνική αντιπαράθεση του 10ου αιώνα*, 2013



**Πηγή 2.5**

Ο βυζαντινός αυτοκράτορας Βασίλειος Α΄ (837-886) δικάζει διαφορές μεταξύ στρατιωτών. Μικρογραφία από χειρόγραφο του 13ου αιώνα. Μαδρίτη, Εθνική Βιβλιοθήκη

## ΦΥΛΛΟ ΕΡΓΑΣΙΑΣ Α Ερωτήσεις – Δραστηριότητες

1. Ποιες από τις παραπάνω πηγές είναι σύγχρονες με τα γεγονότα στα οποία αναφέρονται και ποιες μεταγενέστερες; Δικαιολογήστε την απάντησή σας.
2. Ποιες πληρ***ε***ο***π***φ***ιλ***ο***ο***ρ***γή***ίες αντλούμε από τις παραπ***φ***ά***ό***ν***β***ω***οι*** πηγές για τη ζωή

τω***υ***ν***π***σ***ο***τ***χ***ρ***ρ***α***εώ***τι***σ***ω***ει***τ***ς***ών

θεματικού στρατού στη μέση βυζαντινή***στρ***π***α***ε***τ***ρ***ι***ί***ώ***ο***τ***δ***η***ο***ς*** (πώς επιλέγοντα

ν, ***π***τ***ρ***ι***ο***υ***βλ***π***ή***ο***μ***χ***α***ρ***τ***ε***α***ώσε

του ις

είχαν, τι προβλήματα μπορεί να αντιμετώπιζαν κτλ.); Σχεδιάστε και συμπληρώστε έναν σχετικό πίνακα με βάση τα παραπάνω ερωτήματα.

1. Μελετήστε την πηγή 2.5. Περιγράψτε την εικόνα: Πώς εικονίζεται ο βυζαντινός αυτοκράτορας Βασίλειος Α΄ και πώς οι στρατιώτες; Με βάση τις πληροφορίες που παίρνετε από τις πηγές 2.2 και 2.3 για τους στρατιώτες του βυζαντινού αυτοκράτορα, συμπληρώστε τη λεζάντα της εικόνας με ένα σύντομο κείμενο για αυτούς (50-60 λέξεις).
2. Η Θεοπίστη και η Πουλχερία είναι αδελφές. Η Θεοπίστη, η μεγαλύτερη, είναι παντρεμένη με τον Γεώργιο που είναι αγρότης και έχουν επτά παιδιά, 4 αγόρια και 3 κορίτσια. Η Πουλχερία, η μικρότερη, είναι και αυτή παντρεμένη, με τον Δημήτριο, που είναι αγρότης-στρατιώτης και έχουν πέντε παιδιά, 2 αγόρια και 3 κορίτσια. Και οι δύο οικογένειες ζουν σε ένα χωριό στο θέμα Παφλαγονίας, στη Μικρά Ασία. Ο χειμώνας του 927-8 ήταν πολύ βαρύς. Το καλοκαίρι που ακολούθησε οι δύο οικογένειες βρέθηκαν σε πολύ δύσκολη θέση και κάποιες φορές στερούνταν και το καθημερινό φαγητό. Οι δύο αδελφές συζητούν μεταξύ τους για τα προβλήματά τους, τις ανάγκες τους, τις υποχρεώσεις που έχουν οι οικογένειές τους, αλλά και τις λύσεις που βλέπουν. Με βάση τα στοιχεία που αντλείτε από τις πηγές γράψτε το διάλογο των δύο αυτών αδελφών και δραματοποιήστε τον στην τάξη (180-200 λέξεις).